དེའི་རྗེས་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གིས།དེ་རིང་མེས་པོ་དམ་གཱན་དྷི་རྗེ་མཆོག་གི་འཁྲུངས་སྐར་ཡིན་པ་མ་ཟད།བོད་དོན་ལ་རྒྱབ་སྐྱོར་ཆེན་པོ་དང་ཤ་ཚ་ཆེ་བའི་རྒྱ་གར་གྱི་སྲིད་བློན་ཟུར་པ་ལཱལ་བྷ་ཧ་རྡུར་ཤཱསྟྲི་མཆོག་གི་འཁྲུངས་སྐར་ཡང་རེད།དེ་དང་སྟབས་བསྟུན་པའི་མཛད་སྒོ་འདི་ནི་བོད་མིའི་སྒྲིག་འཛུགས་ཀྱི་འཛིན་སྐྱོང་བཀའ་ཤག་གི་ངོས་ནས་ཕྱི་ལོ་༢༠༡༤ལོར་༧སྤྱི་ནོར་༧གོང་ས་སྐྱབས་མགོན་ཆེན་མཆོག་གི་སྐུའི་མཛད་འཕྲིན་ལ་བཀའ་དྲིན་རྗེས་དྲན་ཞུ་བའི་མཛད་རིམ་གྱི་ནང་ནས་གལ་ཆེ་ཤོས་གཅིག་རེད།༧གོང་ས་མཆོག་ཐུགས་ཀྱི་མཛའ་བརྩེ་ཆེན་པོ་ཡོད་མཁན་དང་།བོད་དོན་རྒྱབ་སྐྱོར་མཁན་ལྕམ་སྐུ་ཇོ་ཌི་ཝི་ལི་ཡམ་སི་དང་ལྕམ་སྐུ་ཤི་རི་ཨི་བྷ་ཌི་མཆོག་རྣམ་གཉིས་གཙོས་ཚང་མར་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ནས་འཚམས་འདྲི་ཞུ་རྒྱུ་ཡིན།ཅེས་དང་།ལྕམ་ཇོ་ཌེ་ཝི་ལེམ་སི་དང་ལྕམ་ཤེ་རིན་ཨི་བྷ་ཌི་རྣམ་གཉིས་ཕེབས་ཐུབ་ཡོད་ཀྱང་།ནོ་བྷེལ་གཟེངས་རྟགས་བཞེས་མཁན་གཞན་ཁག་ཅིག་ཕེབས་འདོད་ཡོད་ཀྱང་གནས་སྟངས་ཀྱི་དབང་གིས་ཕེབས་ཐུབ་མེད།ཁོང་ཚོས་ལྷོ་ཨ་ཧྥེ་རི་ཁའི་ཞི་བདེའི་གཟེངས་རྟགས་བཞེས་མཁན་གྱི་ལྷན་ཚོགས་ཐོག་མི་བཅར་རྒྱུའི་བསྒྲགས་གཏམ་སྤེལ་ཡོད་པ་དང་།བོད་མིར་གདུང་སེམས་མཉམ་སྐྱེད་གནང་བ་དེས་དུས་དྲན་གྱི་མཛད་སྒོའི་ཐོག་ཕེབས་པ་དང་གཅིག་མཚུངས་ངོས་འཛིན་ཞུ་གི་ཡོད།ད་ལྟའི་འཆར་འཛམ་གླིང་ཐོག་དཀའ་རྙོག་མང་དག་ཅིག་དང་འཕྲད་བཞིན་ཡོད།རང་བྱུང་ས་ཡོམ་གྱི་གོད་ཆག་དང་།ནད་ཡམས།ཆུ་ལོག་གི་གོད་ཆག་སོགས་མང་པོ་ཞིག་གི་རྐྱེན་གྱིས་འགྲོ་བ་མི་ལ་སྡུག་བསྔལ་ཡོང་བ་བཞིན་པ་དང་།དེ་བཞིན་མིས་བཟོས་པའི་ཨ་རག་དང་སི་རུ་ཡའི་ནང་གི་དྲག་པོའི་འཐབ་རྩོད་དང་།ཧོང་ཀོང་གི་ཞི་བའི་འཐབ་རྩོད་འདི་དག་གཞུང་ཞིག་གིས་བཟོས་པའི་གནས་སྟངས་འོག་ནས་ཡོང་བཞིན་པའི་དུས་སྐབས་འདི་ལ།སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དང་།ལྕམ་ཇོ་ཌེ་ཝི་ལེམ་སི།ལྕམ་ཤེ་རིན་ཨི་བྷ་ཌི་ལྟ་བུའི་འཛམ་གླིང་ཞི་བདེ་བསྐྲུན་མཁན་གང་མང་ཞིག་ཡོང་དགོས་པ་དང་།དེ་སྔ་ལས་ལྷག་པའི་འབད་བརྩོན་གནང་པའི་དགོས་པའི་དུས་ཚོད་ལ་སླེབས་འདུག་ཅེས་ཞུ་རྒྱུ་ཡིན།ཅེས་དང་།